Hy het blindes gereeld rygeleenthede gegee, onder meer kerk toe, en ná ’n bietjie langer as ’n jaar sonder werk het hy ’n bestuurspos in die bedryfsafdeling gekry by die nieregeringsorganisasie Vriendebond van die Blindes.
Hy was ook ’n vrywilliger-tesourier by ’n tak van die Nasionale Raad vir Blindes en het ’n paar jaar later by dié organisasie gaan werk. Die afgelope jaar werk hy by die Children Disability Centre as hoof van hul hulpbronnesentrum.
Die pa van twee is nog glad nie van plan om af te tree nie en sê hy glo sy gemeenskapsbetrokkenheid het hom destyds deur dié moeilike tyd gehelp.
“Ek het grootgeword in ’n tyd toe jy nie net voor die rekenaar kon sit en speletjies speel nie. Jy moes uitgaan en mense ontmoet om dinge gedoen te kry.”
Om jou werk te verloor is vir die meeste mense ’n groot vrees, en kenners meen Adam is nie uniek nie. Met die ekonomie wat knyp, is daar baie herstrukturerings en poste word gevries.
Net by groot metaal- en ingenieursmaatskappye in die land is aanduidings tot 20 000 mense kan binnekort hul werk kwyt wees, sê die vakbond Solidariteit. In die loop van die boekjaar 2016-’17 is 48 448 afdankingsake verwys na die Kommissie vir Versoening, Bemiddeling en Arbitrasie (KVBA), ’n onafhanklike liggaam wat arbeidsregtelike gevalle behartig. Uit dié groep het 22 293 mense eindelik hul werk verloor.
Lusanda Myoli, woordvoerder van die KVBA, sê dié syfers verwys net na sake wat hulle hanteer het. Die werklike syfers kan hoër wees omdat werkgewers en vakbonde nie regtens verplig word om die liggaam te nader nie.
Volgens haar verwag hulle dat die getal afdankings in die komende jaar sal toeneem. Tog is daar hoop. Jy kan jou loopbaan weer op dreef kry ná ’n uitdiensstelling.
Dit is baie belangrik om die intense emosies wat jy ervaar nadat jy jou werk verloor het doeltreffend te bestuur, meen Rod Warner, uitvoerende hoof van Building Resilience, ’n maatskappy wat daarin spesialiseer om mense by te staan wat deur korporatiewe personeelbesnoeiing geraak is.